הקאן פידאן

הקאן פידאן (בטורקית: Hakan Fidan; נולד ב-1968 באנקרה) הוא איש מודיעין ופוליטיקאי טורקי, אשר מכהן כשר החוץ של טורקיה מאז ה-4 ביוני 2023. הוא כיהן בעבר כראש ארגון הביון הלאומי הטורקי בשנים 2010–2023 (למעט הפסקה קצרה בפברואר-מרץ 2015), כיועץ ביטחוני לראש הממשלה רג'פ טאיפ ארדואן וכיהן כמזכיר במשרד ראש הממשלה. לפני כן היה עובד ציבור וכיהן כראש סוכנות ממשלתית האמונה על שיתופי פעולה והשקעות במדינות עולם שלישי (TIKA). בתחילת דרכו היה איש צבא.

הוא מונה לשר חוץ בממשלת טורקיה ה-67 בעקבות חילופי גברי שהתקיימו לאחר בחירות 2023 בטורקיה.<ref></ref>

=== תחילת חייו ===
פידאן נולד באנקרה למשפחה ממוצא כורדי.<ref></ref> הוא התגייס לצבא הטורקי ב-1986 ושירת בו כנגד במשך 15 שנים, במהלכן הוצב בכוח התגובה המהיר (ARRC) של נאט"ו בגרמניה.

הוא מחזיק בתואר ראשון בניהול ומדע המדינה מטעם אוניברסיטת מרילנד ובתואר שני ודוקטורט מטעם אוניברסיטת בילקנט באנקרה.

=== תחילת הקריירה ===
פידאן החל את תפקידיו הציבוריים כראש הסוכנות הממשלתית לשיתוף פעולה בינלאומי במשרד התיירות (TIKA), האמונה על השקעות במדינות עולם שלישי, בדגש על מדינות העמים הטורקיים ומדינות אפריקה. הוא כיהן בתפקיד זה בשנים 2003-2007.

לאחר מכן כיהן כתת-מזכיר במשרד ראש הממשלה דאז, ארדואן, וכיועץ שלו לענייני ביטחון.

כמו כן במקביל מילא תפקידים ניהוליים בארגונים בינלאומיים כגון הסוכנות הבין-לאומית לאנרגיה אטומית וארגון האו"ם לפיתוח תעשייתי.

=== ראש ארגון הביון הטורקי ===
במאי 2010 מינה ראש הממשלה ארדואן את פידאן לראש ארגון ביון הלאומי הטורקי, המקביל לשב"כ.

בתחילת כהונתו עורר תרעומת בטורקיה על כך שניהל שיחות פיוס חשאיות עם ארגון ה-PKK הכורדי, המוגדר כארגון טרור. התערבותו האישית של ארדואן מנעה את העמדתו לדין עקב כך.<ref></ref>

פידאן חיזק את שיתוף הפעולה החשאי של עם איראן ועזר לכונן ערוץ סחר חשאי עוקף סנקציות בשוק השחור בין המדינות. בנוסף פורסם בדר שפיגל כי לו קשרים אישיים קרובים עם קאסם סולימאני.<ref></ref>

בפברואר 2015 פרש מתפקידו עקב התכוונותו להתמודד לפרלמנט מטעם מפלגת השלטון, אך חזר בו ומונה מחדש לתפקיד כחודש לאחר מכן.

במהלך כהונתו התרחש ניסיון ההפיכה הצבאית בטורקיה, שלאחריו בוצעו מעצרים נרחבים של תומכי ההפיכה לכאורה ואנשי תנועתו של פטהוללה גולן במדינה ומחוצה לה. במהלך ועידת מינכן ב-2017 מסר פידאן אישית לראש שירות הביון הפדרלי הגרמני רשימה ובה 300 מבוקשים מתנועתו של גולן בציפייה להסגרתם מצד ממשלת גרמניה.<ref></ref>

על-פי ה"וושינגטון פוסט", טורקיה מסרה לאיראן בתחילת 2012 מידע על רשת ריגול ישראלית שפעלה בשטחה וכללה כ-10 אזרחי איראן, וכי ישראל חושדת כי פידאן הוא שחשף את המידע בפני האיראנים. בנוסף פורסם ב-YNET כי ישראל רואה בו שתול של איראן.<ref name=":0"></ref> ביוני 2013 דיווח העיתון הטורקי "הורייט" כי פידאן פגש באותו חודש בחשאי את ראש המוסד תמיר פרדו שביקר באנקרה, ודן עמו בענייני סוריה ואיראן. גורמי ממשל ישראלים העריכו במשך שנים כי פידאן היה המתנגד העיקרי בצמרת הטורקית לתהליך פיוס עם ישראל, שהחל בהדרגה אחרי 2016.<ref name=":0" /> כמו כן במהלך כהונתו התרחש מעצרם של בני הזוג אוקנין בנובמבר 2021 וכן סיכול ניסיון הפיגוע האיראני בישראלים ששהו באיסטנבול ביוני 2022. 

=== שר החוץ של טורקיה ===
בספטמבר 2023 פרסם העיתון הפוליטי Duvar כי פידאן הוא מועמד מוביל להוביל את מפלגת השלטון בטורקיה בעידן שלאחר ארדואן.<ref></ref> במהלך החודש הוא נפגש עם שר החוץ הישראלי אלי כהן והתייחס לתכנית ביידן למסדרון יבשתי בין הודו לאירופה, באמרו כי "באזורנו, הפעלה יעילה וארוכת טווח של מסדרונות תחבורה ואנרגיה היא בלתי אפשרית ללא מעורבות טורקיה".<ref></ref>

במהלך מלחמת חרבות ברזל, סיפק פידאן באופן קבוע התבטאויות קשות ביותר נגד ישראל. כחודש לאחר פרוץ המלחמה איים בניתוק היחסים הדיפלומטיים עם ישראל.<ref></ref> באפריל 2024 אמר כי "לראשונה בהיסטוריה, כל העולם מגנה את ישראל" וכן נפגש עם אסמאעיל הניה ובכירי חמאס נוספים.<ref></ref><ref name=":1"></ref> במאי הודיע על הצטרפות טורקיה לתלונת דרום-אפריקה נגד ישראל בבית הדין בהאג והאשים את ישראל כי היא "הורגת ילדים פלסטינים במיטתם.<ref></ref><ref name=":2"></ref> באוגוסט חיזק את הטענות המאשימות את ישראל בחתירה לשינוי הסטטוס קוו במקומות הקדושים ובירושלים.<ref></ref>

פידאן התבטא מספר פעמים בדבר היותו של ארגון החמאס ארגון התנגדות לגיטימי ולא ארגון טרור, ואף פעל על מנת לשכנע בכך מדינות בעולם.<ref name=":1" /><ref name=":2" /> כמו כן אמר כי טורקיה מתייחסת לחמאס כמפלגה פוליטית בתוך מערכת המדינה הפלסטינית.<ref></ref>

פידאן השווה בין ישראל לגרמניה הנאצית מספר פעמים במהלך המלחמה. הוא השווה בין מצב האזרחים בעזה למצב היהודים במחנות הריכוז, והשווה בין ראש-הממשלה בנימין נתניהו לאדולף היטלר.<ref name=":2" /><ref></ref>

==קישורים חיצוניים==

* 

==הערות שוליים==

קטגוריה:פוליטיקאים טורקים
קטגוריה:יחסי טורקיה–ישראל
קטגוריה:אנשי ארגוני ביון
קטגוריה:אנשי צבא טורקים
קטגוריה:שרי החוץ של טורקיה
קטגוריה:טורקים שנולדו ב-1968